PATVIRTINTA

Kauno miesto savivaldybės mero

2017 m. spalio 4 d.

potvarkiu Nr. [M-208](file:///C:\Users\ingrvale\Downloads\m170208.docx)

Pakeistas Savivaldybės mero 2018-11-05 potvarkiu [Nr. M-201](file:///C:\Users\2018\Bendri\m180201.docx)

**I SKYRIUS**

**BENDROSIOS NUOSTATOS**

1. Kauno miesto savivaldybės kovos su prekyba žmonėmis koordinavimo darbo grupės (toliau – Darbo grupė) paskirtis – koordinuoti tarpinstitucinį bendradarbiavimą ir teikti metodinę, informacinę, konsultacinę ir dalykinę pagalbą institucijoms, įstaigoms, organizacijoms, bendruomenėms ir bendrijoms, vykdančioms prekybos žmonėmis prevencijos ir pagalbos prekybos žmonėmis aukoms priemones ir veiksmus Kauno miesto savivaldybėje (toliau – Savivaldybė).
2. Darbo grupė sudaroma vadovaujantis Kauno miesto savivaldybės kovos su prekyba žmonėmis koordinavimo tvarkos aprašu, patvirtintu Kauno miesto savivaldybės tarybos 2017 m. rugsėjo 12 d. sprendimu Nr. T-584 „Dėl Kauno miesto savivaldybės kovos su prekyba žmonėmis koordinavimo tvarkos aprašo patvirtinimo“ (toliau –Aprašas).

3. Darbo grupė vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Prekybos žmonėmis aukų nustatymo, ikiteisminio tyrimo ir tarpinstitucinio bendradarbiavimo rekomendacijomis, patvirtintomis Lietuvos Respublikos generalinio prokuroro, Lietuvos Respublikos vidaus reikalų ministro ir Lietuvos Respublikos socialinės apsaugos ir darbo ministro 2015 m. gruodžio 17 d. įsakymu Nr. I-327/1V-1015/A1-758 „Dėl Prekybos žmonėmis aukų nustatymo, ikiteisminio tyrimo ir tarpinstitucinio bendradarbiavimo rekomendacijų patvirtinimo“ (toliau – Rekomendacijos), Aprašu, šiuo reglamentu ir kitais susijusiais teisės aktais.

4. Spręsdami klausimus, susijusius su asmens sveikatos priežiūra, socialine, psichologine, teisine pagalba, Darbo grupės nariai privalo laikytis savo profesijos etikos principų ir normų, konfidencialumo reikalavimų.

**II SKYRIUS**

**DARBO GRUPĖS SUDARYMAS IR DARBO ORGANIZAVIMAS**

~~5. Darbo grupė sudaroma iš Savivaldybės administracijos ir įstaigų, veikiančių Savivaldybės teritorijoje (prokuratūros, policijos, teritorinės darbo biržos, valstybinės darbo inspekcijos teritorinio skyriaus), religinių bendruomenių ir bendrijų, nevyriausybinių organizacijų (toliau – atsakinga institucija), dirbančių kovos su prekyba žmonėmis srityje, deleguotų atstovų. Darbo grupė sudaroma, jos sudėtis keičiama Savivaldybės mero potvarkiu.~~

5. Darbo grupė sudaroma iš Savivaldybės administracijos ir įstaigų, veikiančių Savivaldybės teritorijoje (prokuratūros, policijos, užimtumo tarnybos teritorinio departamento, valstybinės darbo inspekcijos teritorinio skyriaus), religinių bendruomenių ir bendrijų, nevyriausybinių organizacijų (toliau – atsakinga institucija), dirbančių kovos su prekyba žmonėmis srityje, deleguotų atstovų. Darbo grupė sudaroma, jos sudėtis keičiama Savivaldybės mero potvarkiu.

6. Darbo grupės narys gali būti atšauktas jį delegavusios atsakingos institucijos iniciatyva. Atsakinga institucija, atšaukusi Darbo grupės narį, į jo vietą deleguoja kitą atstovą.

7. Darbo grupės veiklai vadovauja Darbo grupės vadovas, kai jo nėra, – Darbo grupės vadovo pavaduotojas (toliau – Darbo grupės vadovas).

8. Darbo grupės vadovas:

8.1. organizuoja Darbo grupės darbą, atsako už Darbo grupės veiklą, atstovauja Darbo grupei;

8.2. paskiria Darbo grupės posėdžio datą, laiką ir vietą, tvirtina posėdžio darbotvarkę, pirmininkauja posėdžiams;

8.3. tikrina, ar yra kvorumas;

8.4. skaičiuoja balsus ir skelbia balsavimo rezultatus;

8.5. pasirašo Darbo grupės išvadas, pasiūlymus ir kitus dokumentus, susijusius su Darbo grupės veikla.

9. Darbo grupės sekretorius, kai jo nėra, – Darbo grupės vadovo paskirtas Darbo grupės narys (toliau – Darbo grupės sekretorius):

9.1. elektroniniu paštu ir (arba) telefonu informuoja Darbo grupės narius ir kviečiamus į posėdį asmenis apie Darbo grupės posėdžio datą, laiką, vietą, išplatina posėdžio medžiagą ir rengia posėdžio protokolo projektą;

9.2. tvarko ir saugo Darbo grupės dokumentus teisės aktų nustatyta tvarka;

9.3. koordinuoja pagalbą prekybos žmonėmis aukoms, bendradarbiaudamas su šią pagalbą teikiančiomis įstaigomis ir organizacijomis, suderinęs su Darbo grupės vadovu, organizuoja Darbo grupės posėdį iškilusiems klausimams spręsti;

~~9.4. teikia Darbo grupei atnaujintą informaciją apie Savivaldybės administracijos padalinius ir įstaigas, organizacijas, bendruomenes ir bendrijas (toliau – Pagalbą teikiančios įstaigos ir organizacijos), organizuojančias ir teikiančias ar galinčias suteikti skubią ir ilgalaikę pagalbą prekybos žmonėmis aukoms Savivaldybėje, nurodydamas jų darbo laiką, teikiamas paslaugas, kontaktinę informaciją, taip pat organizaciją (-as), kuriai (kurioms) galima pranešti apie pagalbos prekybos žmonėmis aukai poreikį bet kuriuo paros metu, ir Savivaldybės administracijos Vaiko teisių apsaugos skyrių, kuriam galima pranešti apie pagalbos vaikui poreikį, su informacija susisiekti (toliau – Kontaktinis asmuo), ir policijos padalinį, į kurį Kontaktinis asmuo gali kreiptis dėl vykimo kartu oro ar jūsų uoste arba autobusų stotyje sutikti grįžtančios iš kitos valstybės prekybos žmonėmis aukos ir (ar) prekybos žmonėmis aukos palydėjimo į saugią vietą, su informacija susisiekti (toliau – Policijos kontaktas);~~

9.4. teikia Darbo grupei atnaujintą informaciją apie Savivaldybės administracijos padalinius ir įstaigas, organizacijas, bendruomenes ir bendrijas (toliau – Pagalbą teikiančios įstaigos ir organizacijos), organizuojančias ir teikiančias ar galinčias suteikti skubią ir ilgalaikę pagalbą prekybos žmonėmis aukoms Savivaldybėje, nurodydamas jų darbo laiką, teikiamas paslaugas, kontaktinę informaciją, taip pat organizaciją (-as), kuriai (kurioms) galima pranešti apie pagalbos prekybos žmonėmis aukai poreikį bet kuriuo paros metu, ir Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Kauno miesto vaiko teisių apsaugos skyrių, kuriam galima pranešti apie pagalbos vaikui poreikį, su informacija susisiekti (toliau – Kontaktinis asmuo), ir policijos padalinį, į kurį Kontaktinis asmuo gali kreiptis dėl vykimo kartu oro ar jūsų uoste arba autobusų stotyje sutikti grįžtančios iš kitos valstybės prekybos žmonėmis aukos ir (ar) prekybos žmonėmis aukos palydėjimo į saugią vietą, su informacija susisiekti (toliau – Policijos kontaktas);

9.5. vykdo kitus Darbo grupės vadovo pavedimus, susijusius su Darbo grupės veiklos organizavimu.

10. Darbo grupės posėdžiai šaukiami prireikus, bet ne rečiau kaip kartą per pusę metų.

11. Darbo grupės posėdžio darbotvarkė dėl svarbių priežasčių gali būti keičiama Darbo grupės posėdžio metu, jei už tai balsuoja dauguma posėdyje dalyvaujančių Darbo grupės narių.

12. Sprendimai priimami posėdyje dalyvaujančių Darbo grupės narių balsų dauguma. Darbo grupės sprendimai yra teisėti, jeigu juos priimant posėdyje dalyvauja ne mažiau kaip pusė Darbo grupės narių. Jei balsai pasiskirsto po lygiai, lemiamą balsą turi posėdžio pirmininkas. Atskiroji Darbo grupės narių nuomonė įrašoma į posėdžio protokolą.

13. Darbo grupės posėdžiai protokoluojami. Protokolas turi būti parašytas ir su Darbo grupės nariais suderintas per 10 (dešimt) darbo dienų po posėdžio. Suderintą Darbo grupės posėdžio protokolą pasirašo Darbo grupės vadovas ir Darbo grupės sekretorius. Gali būti daromas Darbo grupės posėdžio garso įrašas. Kitus Darbo grupės dokumentus pasirašo Darbo grupės vadovas.

**III SKYRIUS**

**DARBO GRUPĖS FUNKCIJOS**

14. Darbo grupė atlieka šias funkcijas:

14.1. svarsto ir analizuoja kovos su prekyba žmonėmis klausimus;

14.2. renka ir analizuoja informaciją apie prekybos žmonėmis tendencijas, kovos su prekyba žmonėmis priemones ir veiksmus, statistinius duomenis apie prekybos žmonėmis aukas, joms suteiktą pagalbą, prekeivius žmonėmis ir pagal poreikį teikia Savivaldybės merui, Savivaldybės administracijos direktoriui, Savivaldybės įstaigoms, valstybės institucijoms ir įstaigoms, nevyriausybinėms organizacijoms, bendruomenėms ir bendrijoms pasiūlymų dėl pažangos kovojant su prekyba žmonėmis, prireikus inicijuoja reikiamų teisės aktų projektų rengimą arba pakeitimą;

14.3. bendradarbiauja su Savivaldybės ir valstybės institucijomis ir įstaigomis, nevyriausybinėmis ir tarptautinėmis organizacijomis, bendruomenėmis prekybos žmonėmis prevencijos ir prekybos žmonėmis aukų nustatymo ir pagalbos joms suteikimo klausimais;

14.4. rengia Savivaldybės kovos su prekyba žmonėmis planus ir koordinuoja jų įgyvendinimą;

14.5. sudaro ir kasmet iki birželio 30 d. atnaujina Pagalbą teikiančių įstaigų ir organizacijų, Kontaktinio asmens ir Policijos kontakto sąrašą, kuris yra skelbiamas Kauno miesto savivaldybės interneto svetainėje;

14.6. koordinuoja Savivaldybėje pagalbą prekybos žmonėmis aukoms, prireikus dalyvauja rengiant ir įgyvendinant pagalbos prekybos žmonėmis aukoms planą;

14.7. organizuoja pasitarimus su atsakingomis institucijomis ir suinteresuotais asmenimis aktualiais kovos su prekyba žmonėmis klausimais.

**IV SKYRIUS**

**DARBO GRUPĖS TEISĖS IR PAREIGOS**

15. Darbo grupė turi teisę:

15.1. gauti iš Savivaldybės administracijos padalinių ir įstaigų, valstybės institucijų ir įstaigų, nevyriausybinių ir tarptautinių organizacijų, bendruomenių ir bendrijų, kitų subjektų informaciją, reikalingą Darbo grupės veiklai;

15.2. pasitelkti įvairių sričių specialistus Darbo grupės kompetencijai priskirtiems klausimams spręsti, prireikus – kviesti juos į posėdžius;

15.3. teikti atsakingoms Savivaldybės institucijoms pasiūlymų dėl pažangos kovojant su prekyba žmonėmis Savivaldybėje, prireikus parengti teisės aktų projektus;

15.4. teikti valstybės institucijoms pasiūlymų dėl pažangos kovojant su prekyba žmonėmis;

15.5. teikti Savivaldybės tarybai pasiūlymų dėl Aprašo pakeitimo ir (arba) papildymo;

15.6. siūlyti Savivaldybės merui pakeisti ir (arba) papildyti šį reglamentą.

16. Darbo grupės veikla sprendžiant klausimus, susijusius su vaikais, derinama su už vaiko teisių apsaugą atsakingais subjektais.

17. Darbo grupės nariai privalo dalyvauti Darbo grupės posėdžiuose, pagal kompetenciją vykdyti Darbo grupės vadovo pavedimus ir koordinuoti Darbo grupės priimtų sprendimų vykdymą juos delegavusioje atsakingoje institucijoje.

18. Darbo grupės nariai neturi teisės atskleisti su Darbo grupės veikla susijusios informacijos, jeigu jos atskleidimas prieštarauja įstatymams. Darbo grupės nariai privalo laikytis savo profesijos etikos principų ir normų, konfidencialumo reikalavimų.

19. Darbo grupės posėdžiuose kviestieji asmenys gali dalyvauti tik pasirašę konfidencialumo pasižadėjimus.

**V SKYRIUS**

**BAIGIAMOSIOS NUOSTATOS**

20. Šis reglamentas keičiamas ir papildomas Savivaldybės mero potvarkiu.

21. Darbo grupės nariai, pažeidę Lietuvos Respublikos teisės aktus, Aprašą ir šį reglamentą vykdydami savo funkcijas, atsako Lietuvos Respublikos įstatymų ir kitų teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_